1.2 ปัจจัยความเสี่ยง

1.  ความเสี่ยงเกี่ยวกับการผลิต

    1.  ความเสี่ยงจากการพึ่งพิงเทคโนโลยีการผลิตจากต่างประเทศ

บริษัทได้รับการสนับสนุนด้านเทคโนโลยีการผลิตจากสองบริษัทผู้ผลิตสีชั้นนำของโลกที่ประกอบธุรกิจมานานกว่า
100 ปี ได้แก่ Wattyl และ PPG ซึ่งบริษัทมีสัญญาการให้การสนับสนุนด้านเทคโนโลยีการผลิต ดังนี้

1) Wattyl ให้ลิขสิทธิ์ (License)
ในการผลิตและจำหน่ายสีเคลือบไม้และสีทาอาคารเป็นระยะเวลา 3 ปี โดยการต่ออายุสัญญา
บริษัทสามารถต่ออายุสัญญากับ Wattyl ได้คราวละ 3 ปี (ระยะเวลาสัญญาที่มีผลบังคับใช้ในปัจจุบัน
ตั้งแต่เดือนกรกฎาคม 2553 ถึงเดือนมิถุนายน 2556)

2) PPG บริษัทมีสัญญาสั่งผลิตสีป้องกันสนิมจาก PPG (Special Manufacturing Agreement)
และสัญญาให้เป็นผู้แทนจำหน่ายสีป้องกันสนิมในประเทศไทยจาก PPG (Distributor
Agreement) เป็นระยะเวลา 3 ปี (ตั้งแต่วันที่ 24 พฤศจิกายน 2553 ถึงวันที่ 31 ธันวาคม
2556) ซึ่งจากการพึ่งพิงเทคโนโลยีการผลิตของทั้งสองบริษัทดังกล่าว
อาจทำให้บริษัทได้รับความเสี่ยงจากการไม่ได้รับการสนับสนุนด้านเทคโนโลยีการผลิต
หรือการถูกบอกเลิกสัญญาหรือเปลี่ยนแปลงเงื่อนไขสัญญาได้

อย่างไรก็ตาม ตลอดระยะเวลาที่ผ่านมา บริษัทได้ทำการวิจัยและพัฒนาผลิตภัณฑ์สีป้องกันสนิม
จนทำให้ผลิตภัณฑ์สีป้องกันสนิมที่ผลิตได้ มีคุณสมบัติที่เหมาะสมกับสภาพภูมิอากาศของประเทศไทย
โดยในการจำหน่ายผลิตภัณฑ์สี นอกจากคุณภาพของผลิตภัณฑ์สี และความหลากหลายของ Shade สี
รวมทั้งความพร้อมของบริษัทในการส่งมอบผลิตภัณฑ์ได้ทันตามความต้องการของลูกค้า
และปัจจัยสำคัญอีกประการหนึ่งคือการให้บริการหลังการขาย (After Sale Service)
ซึ่งบริษัทมีทีมบริการทางเทคนิค (Technical Service Team)
คอยให้คำแนะนำที่สถานที่ของลูกค้าเกี่ยวกับการใช้สีที่ถูกต้อง
จึงทำให้บริษัทสามารถให้บริการลูกค้าได้อย่างรวดเร็ว
และยังถือเป็นโอกาสในการขยายตลาดอีกด้วย
ซึ่งจากการจำหน่ายผลิตภัณฑ์สีภายในประเทศมาเป็นระยะเวลานาน ทำให้บริษัทมีความคุ้นเคย
และความชำนาญด้านการตลาดภายในประเทศเป็นอย่างดี
และสามารถสร้างความได้เปรียบด้านการตลาดให้กับบริษัท
ซึ่งจากความชำนาญในการจำหน่ายผลิตภัณฑ์สีภายในประเทศของบริษัททำให้ Wattyl และ PPG
ต้องพึ่งพาช่องทางการจัดจำหน่ายผลิตภัณฑ์สี (Marketing Arm)
ของบริษัทเพื่อจำหน่ายผลิตภัณฑ์สีภายในประเทศ

นอกจากนี้ บริษัทได้สร้างความสัมพันธ์อันดีกับทั้งสองบริษัท มาเป็นเวลานานกว่า 25 ปี
โดยตลอดระยะเวลาที่ผ่านมา บริษัทได้รับการสนับสนุนและให้ลิขสิทธิ์การใช้เทคโนโลยีอย่างต่อเนื่อง
ทำให้บริษัทมีความพร้อม ประสบการณ์
และความชำนาญในด้านการผลิตและจำหน่ายสีภายใต้เทคโนโลยีของทั้งสองบริษัทเป็นอย่างดี
ทำให้บริษัทได้รับความเชื่อถือจากกลุ่มลูกค้าผู้ใช้สีด้วยดีมาโดยตลอด
รวมทั้งบริษัทได้สร้างความสัมพันธ์อันดีกับกลุ่มลูกค้าผู้ใช้ผลิตภัณฑ์สีของทั้งสองบริษัทดังกล่าว
ควบคู่ไปกับการพัฒนาคุณสมบัติของผลิตภัณฑ์สีที่ผลิตได้โดยต่อเนื่อง
ทำให้ผลิตภัณฑ์สีของบริษัทที่ใช้เทคโนโลยีการผลิตจากทั้งสองบริษัทมีคุณสมบัติการใช้งานที่สอดคล้องและเหมาะสมกับสภาพภูมิอากาศของประเทศไทย
นอกจากนี้ บริษัทยังมีทีมงานวิจัยและพัฒนาผลิตภัณฑ์สี (R&D) ประเภทต่างๆ
ซึ่งปัจจุบันบริษัทได้จดลิขสิทธิ์ตราสินค้า (Brand Name)
ของบริษัทบางส่วนและกำลังดำเนินการจดทะเบียนสินค้าอย่างต่อเนื่องเมื่อประดิษฐ์ผลิตภัณฑ์ใหม่เพิ่มขึ้น
ทั้งนี้ เพื่อลดการพึ่งพาเทคโนโลยีการผลิตจากทั้งสองบริษัทข้างต้น
และเพื่อสร้างการยอมรับในตัวผลิตภัณฑ์และตราสินค้าของบริษัท

2.  ความเสี่ยงในการจัดหาวัตถุดิบ

เนื่องจากวัตถุดิบที่ใช้ในการผลิตของบริษัทเป็นสารเคมีต่างๆอาทิ สารเรซิน (Resin), ตัวให้สี
(Pigment), ตัวทำละลาย (Solvent) และตัวเติมคุณสมบัติ (Additive)
โดยมีแหล่งที่มาจากผู้ผลิตทั้งในประเทศและต่างประเทศ
ซึ่งส่วนใหญ่จะสั่งซื้อจากผู้จำหน่ายในประเทศเป็นหลัก ดังนั้น
บริษัทจึงมีความเสี่ยงในการจัดหาวัตถุดิบในกรณีที่ผู้ผลิตอาจจะไม่สามารถผลิตหรือจำหน่ายวัตถุดิบให้แก่บริษัทได้ตาม
ปริมาณ เวลา และเงื่อนไขที่บริษัทกำหนดไว้ ซึ่งจะส่งผลต่อการดำเนินงานและการเติบโตของบริษัท

อย่างไรก็ตาม บริษัทมีการป้องกันความเสี่ยงในการจัดหาวัตถุดิบ
ซึ่งบริษัทมีนโยบายกระจายการจัดหาวัตถุดิบ โดยการสั่งซื้อวัตถุดิบจากผู้จำหน่ายมากกว่า 1 แห่ง
อีกทั้งบริษัทมีความสัมพันธ์อันดีกับผู้จำหน่ายวัตถุดิบ
และมีการสั่งซื้อวัตถุดิบจากผู้จำหน่ายมาเป็นเวลานานมากกว่า 10 ปี ดังนั้น
ความเสี่ยงที่อาจเกิดขึ้นจากการจัดหาวัตถุดิบของบริษัทจึงมีโอกาสน้อย
และที่ผ่านมาก็ยังไม่เคยประสบปัญหาอย่างร้ายแรงแต่อย่างใด

3.  ความเสี่ยงจากการผันผวนของราคาวัตถุดิบและอัตราแลกเปลี่ยนเงินตราต่างประเทศ

บริษัทอาจได้รับความเสี่ยงจากความผันผวนของราคาวัตถุดิบ
อันเนื่องมาจากการปรับตัวเพิ่มขึ้นของต้นทุนวัตถุดิบ
ซึ่งวัตถุดิบที่ใช้ในการผลิตของบริษัทส่วนใหญ่เป็นวัตถุดิบที่มีแหล่งผลิตจากต่างประเทศ
จัดว่าเป็นเคมีภัณฑ์ที่มีความเกี่ยวเนื่องกับราคาน้ำมันดิบ และราคาผลิตภัณฑ์ปิโตรเคมีของตลาดโลก
รวมทั้งอาจได้รับผลกระทบจากความผันผวนของอัตราแลกเปลี่ยนเงินตราต่างประเทศ
ทั้งนี้บริษัทได้สั่งซื้อวัตถุดิบจากตัวแทนจำหน่ายในประเทศคิดเป็นสัดส่วนประมาณร้อยละ 90
และนำเข้าวัตถุดิบโดยตรงจากต่างประเทศคิดเป็นสัดส่วนประมาณร้อยละ 10
สำหรับการสั่งซื้อวัตถุดิบที่ต้องนำเข้าจากต่างประเทศ
บริษัทจะตกลงกับผู้จำหน่ายวัตถุดิบในต่างประเทศ
โดยกำหนดอัตราแลกเปลี่ยนเงินตราต่างประเทศไว้อย่างชัดเจน
ซึ่งที่ผ่านมาบริษัทไม่ได้มีการทำสัญญาซื้อขายเงินตราต่างประเทศล่วงหน้า (Forward Contract)
กับสถาบันการเงินแต่อย่างใด
เนื่องจากบริษัทมีปริมาณการนำเข้าวัตถุดิบโดยตรงจากต่างประเทศในมูลค่าที่ไม่มากนัก
ทำให้บริษัทได้รับผลกระทบจากความผันผวนของอัตราแลกเปลี่ยนเงินตราต่างประเทศไม่มาก

อย่างไรก็ตาม
บริษัทให้ความสำคัญกับการวางแผนและการบริหารการจัดซื้อผลิตภัณฑ์และการบริหารสินค้าคงคลัง
รวมทั้งการบริหารระบบขนส่ง
เพื่อควบคุมและบริหารต้นทุนรวมทั้งค่าใช้จ่ายในการดำเนินงานของบริษัท
กอปรกับการที่บริษัททำการผลิตสีตามคำสั่งซื้อของลูกค้า (Made to order) เป็นส่วนใหญ่
ทำให้บริษัทสามารถวางแผนการผลิตให้สอดคล้องกับแผนการจำหน่ายได้
และทำให้บริษัทสามารถกำหนดราคาสินค้าที่จะจำหน่ายให้เป็นไปตามต้นทุนการผลิตที่เปลี่ยนแปลงในแต่ละช่วงเวลาได้
และสามารถรักษาอัตรากำไรขั้นต้นให้อยู่ในระดับที่ใกล้เคียงเดิมได้

4.  ความเสี่ยงจากการเปลี่ยนแปลงเทคโนโลยีด้านการผลิตของลูกค้า

เนื่องจากลูกค้าผู้ใช้ผลิตภัณฑ์สีของบริษัทส่วนใหญ่
เป็นลูกค้าภาคอุตสาหกรรมที่มีสายงานการผลิตที่แตกต่างกัน ดังนั้น
หากภาคอุตสาหกรรมที่เป็นลูกค้าของบริษัทปรับเปลี่ยนเทคโนโลยีด้านการผลิต
เพื่อสนองตอบความต้องการที่เปลี่ยนแปลงไป
ย่อมทำให้บริษัทได้รับผลกระทบจากการเปลี่ยนแปลงดังกล่าว
กล่าวคือการเปลี่ยนแปลงค่านิยมของผู้บริโภค ที่เริ่มหันมาให้ความสำคัญกับสิ่งแวดล้อมมากขึ้น
ทำให้ภาคธุรกิจต่างๆ เปลี่ยนแปลงความต้องการใช้สีจากสีประเภท Solvent Base
ที่มีสารระเหยมาก แต่เนื้อสีน้อย เป็นสีประเภท Water Base ที่มีเนื้อสีมาก และสารระเหยน้อย
ซึ่งช่วยลดผลกระทบต่อสิ่งแวดล้อมได้
ซึ่งการเปลี่ยนแปลงดังกล่าวทำให้บริษัทต้องปรับเปลี่ยนเทคโนโลยีและกระบวนการผลิตเพื่อรองรับความต้องการที่เปลี่ยนแปลงไปของลูกค้า
ดังนั้น บริษัทจึงอาจได้รับความเสี่ยงจากประเด็นดังกล่าวได้
แต่เนื่องด้วยการให้บริการหลังการขายของบริษัทที่เน้นการให้คำแนะนำเกี่ยวกับการใช้สีในสายงานการผลิตของลูกค้า
บริษัทจึงสามารถวางแผนการผลิตและเทคโนโลยีให้สอดคล้องกับแผนการผลิตสินค้าของลูกค้าได้
ทำให้บริษัทสามารถประเมินแนวโน้มการเปลี่ยนแปลงด้านการผลิตของลูกค้า
และสามารถลดความเสี่ยงจากการเปลี่ยนแปลงดังกล่าวได้

2.  ความเสี่ยงในการประกอบธุรกิจ

    1.  ความเสี่ยงจากผู้เข้ามาทำธุรกิจสีรายใหม่และการเปิดเสรีทางการค้า

บริษัทอาจได้รับความเสี่ยงจากการเข้ามาของผู้ผลิตรายใหม่
ทั้งประเภทที่เป็นบริษัทในเครือของผู้ผลิตสีจากต่างประเทศ บริษัทผู้ผลิตสีของคนไทย
และบริษัทผู้ผลิตสีของคนไทยที่ได้รับการสนับสนุนด้านเทคโนโลยีการผลิตจากต่างประเทศ
รวมถึงอาจได้รับความเสี่ยงจากการดำเนินนโยบายเปิดเสรีทางการค้าของภาครัฐบาล
ที่อาจส่งผลให้มีการนำเข้าผลิตภัณฑ์สีราคาต่ำจากต่างประเทศ
ซึ่งผลจากการเข้ามาดำเนินธุรกิจของผู้ผลิตรายใหม่และการเปิดเสรีทางการค้า
อาจทำให้เกิดการแข่งขันทางด้านราคา
ซึ่งอาจส่งผลกระทบต่อยอดรายได้และกำไรสุทธิของบริษัทในอนาคต

อย่างไรก็ตาม เนื่องจากบริษัทดำเนินธุรกิจผลิตและจำหน่ายสีมาเป็นระยะเวลานาน
กอปรกับการมีผลิตภัณฑ์สีที่มีความหลากหลาย และได้รับการยอมรับด้านคุณภาพและมาตรฐานการผลิต
รวมถึงการให้บริการหลังการขายที่ดีซึ่งถือเป็นจุดแข็งอย่างหนึ่งของบริษัท
บริษัทจึงอาจได้รับผลกระทบจากความเสี่ยงดังกล่าวเล็กน้อย แต่ทั้งนี้ที่ผ่านมา
บริษัทยังไม่เคยได้รับผลกระทบจากความเสี่ยงดังกล่าว

2.  ความเสี่ยงจากการพึ่งพิงบุคลากรที่มีความชำนาญ

บุคลากรที่มีความรู้ความเข้าใจในตัวผลิตภัณฑ์ และมีความคิดริเริ่มในการพัฒนาผลิตภัณฑ์ให้ได้คุณภาพ
ถือเป็นปัจจัยสำคัญประการหนึ่งของผู้ประกอบการในอุตสาหกรรมการผลิตและจำหน่ายผลิตภัณฑ์สี
ซึ่งการสูญเสียบุคลากรที่มีความรู้ความสามารถด้านการวิจัยและพัฒนาผลิตภัณฑ์อาจส่งผลกระทบต่อความสามารถในการแข่งขันของบริษัทได้

อย่างไรก็ตาม
เนื่องจากบุคลากรด้านการวิจัยและพัฒนาของบริษัทส่วนใหญ่ทำงานร่วมกับบริษัทมาเป็นเวลานาน
ซึ่งที่ผ่านมาบริษัทมีอัตราการลาออกของพนักงานในส่วนงานดังกล่าวน้อยมาก
อีกทั้งบุคลากรสำคัญในส่วนงานด้านการวิจัยและพัฒนาของบริษัท ยังเป็นผู้ถือหุ้น กรรมการ
และผู้บริหารของบริษัท ดังนั้น
จึงทำให้เชื่อมั่นได้ว่าบริษัทจะมีความเสี่ยงเกี่ยวกับการสูญเสียบุคลากรด้านการวิจัยและพัฒนาผลิตภัณฑ์ค่อนข้างน้อย
นอกจากนี้ บริษัทยังป้องกันความเสี่ยงที่อาจเกิดขึ้น
โดยการจัดให้มีการฝึกอบรมเพื่อพัฒนาความรู้ความสามารถของบุคลากรในส่วนงานดังกล่าวเพื่อกระจายความรู้ให้กับทีมงาน
และลดการพึ่งพิงบุคลากรรายใดรายหนึ่งโดยเฉพาะ

3.  ความเสี่ยงจากการหยุดชะงักด้านการผลิต อันเนื่องมาจากเหตุอัคคีภัย

เนื่องจากอุตสาหกรรมการผลิตสี เป็นอุตสาหกรรมที่ต้องใช้วัตถุดิบเคมีภัณฑ์ในการผลิต
ซึ่งวัตถุดิบที่ใช้ในการผลิตล้วนแต่เป็นวัตถุดิบที่ง่ายต่อการติดไฟ ดังนั้น
หากเกิดการรั่วไหลของสารเคมีหรือเกิดประกายไฟภายในโรงงาน
บริษัทอาจได้รับความเสี่ยงจากการหยุดชะงักด้านการผลิตอันเนื่องมาจากการเกิดอัคคีภัยได้

อย่างไรก็ตาม
บริษัทได้คำนึงถึงความเสี่ยงที่อาจเกิดขึ้นและได้ป้องกันความเสี่ยงดังกล่าวโดยการจัดให้มีการฝึกอบรมให้แก่พนักงานที่ปฏิบัติหน้าที่ภายในบริษัท
เพื่อสร้างความรู้ความเข้าใจเกี่ยวกับขั้นตอนการผลิต ข้อควรปฏิบัติ
และข้อควรระวังในการปฏิบัติงาน
รวมไปถึงสร้างความรู้ความเข้าใจเกี่ยวกับสาเหตุของการเกิดอัคคีภัย อาทิ
การเกิดปฏิกิริยาทางเคมีของสารเคมี อุณหภูมิที่สารเคมีสามารถติดไฟได้เอง
สารเคมีที่ต้องหลีกเลี่ยง และสารอันตรายที่เกิดจากการสลายตัว เป็นต้น นอกจากนี้
บริษัทยังจัดให้มีการฝึกอบรมการป้องกันและระงับอัคคีภัย
โดยการเชิญเจ้าหน้าที่จากศูนย์ป้องกันและบรรเทาสาธารณภัย เทศบาลตำบลแพรกษา อำเภอเมือง
จังหวัดสมุทรปราการ มาให้ความรู้แก่พนักงานของบริษัทอย่างสม่ำเสมอ ทั้งนี้ บริษัทได้ติดตั้งระบบ
Explosion Proof
ซึ่งเป็นระบบที่สามารถป้องกันการเกิดประกายไฟหากมีการสปาร์คของกระแสไฟฟ้า
อันจะนำมาซึ่งการเกิดการลุกไหม้ภายในโรงงานได้ ดังนั้น
ความเสี่ยงจากการเกิดอัคคีภัยที่อาจทำให้เกิดการหยุดชะงักของการผลิตสินค้า
จึงมีโอกาสเกิดขึ้นน้อย ซึ่งที่ผ่านมา บริษัทยังไม่เคยได้รับผลกระทบจากความเสี่ยงดังกล่าว

4.  ความเสี่ยงจากการปรับเปลี่ยนค่านิยมในการใช้วัสดุทดแทนสีของภาคอสังหาริมทรัพย์

การเปลี่ยนแปลงของค่านิยมและรูปแบบทางสถาปัตยกรรมที่เน้นการใกล้ชิดธรรมชาติเพิ่มมากขึ้น
ทำให้ผู้ประกอบการในธุรกิจอสังหาริมทรัพย์จำเป็นจะต้องปรับเปลี่ยนรูปแบบอาคารสำนักงานและที่อยู่อาศัยให้มีความทันสมัยและมีรูปแบบที่หลากหลาย
ซึ่งการเปลี่ยนแปลงรูปแบบการก่อสร้างดังกล่าว
อาจทำให้ภาคอสังหาริมทรัพย์มีความต้องการใช้ผลิตภัณฑ์สีในปริมาณที่ลดลง
แต่เนื่องจากผลิตภัณฑ์หลักที่บริษัทผลิตและจำหน่าย ได้แก่
สีป้องกันสนิมที่ใช้ในอุตสาหกรรมที่เกี่ยวข้องกับพลังงาน และ ปิโตรเคมี
ซึ่งมีสัดส่วนการจำหน่ายในงวดบัญชีปี 2555 ร้อยละ 38.92 ของยอดจำหน่ายรวม
และสีเคลือบไม้ที่ใช้ในอุตสาหกรรมเฟอร์นิเจอร์ ซึ่งมีสัดส่วนการจำหน่ายในงวดบัญชีปี 2555 ร้อยละ
17.63 ของยอดจำหน่ายรวม ขณะที่ผลิตภัณฑ์สีทาอาคารมีสัดส่วนการจำหน่ายประมาณร้อยละ 8.71
ของยอดจำหน่ายรวม
ซึ่งเห็นได้ว่าบริษัทไม่ได้มีการพึ่งพิงรายได้จากการจำหน่ายสีในภาคธุรกิจอสังหาริมทรัพย์มากนัก
ดังนั้น หากเกิดการปรับเปลี่ยนค่านิยมในการใช้วัสดุทดแทนสีของภาคอสังหาริมทรัพย์
จึงไม่น่าจะมีผลกระทบกับยอดจำหน่ายของบริษัทอย่างมีนัยสำคัญ

5.  ความเสี่ยงจากการขยายการลงทุน

ในปี 2554 ที่ผ่านมาบริษัทได้ขยายการลงทุนธุรกิจในส่วนสีทาอาคาร
เพื่อเป็นการเพิ่มยอดขายผลิตภัณฑ์สีทาอาคารของบริษัท ซึ่งถือเป็นประเภทสีที่มีมูลค่าในตลาดสีสูงที่สุด
และมีการแข่งขันสูง โดยบริษัทต้องลงทุนเพื่อสร้างตราผลิตภัณฑ์ให้เป็นที่รู้จัก
โดยการประชาสัมพันธ์ผลิตภัณฑ์ผ่านสื่อต่างๆ
และเพิ่มช่องทางการจัดจำหน่ายในรูปของการเพิ่มจำนวนพนักงานขาย
เพื่อให้สามารถนำเสนอผลิตภัณฑ์ของบริษัทให้กับลูกค้าได้โดยตรง อาทิ ผู้รับเหมา สถาปนิก
และเจ้าของอาคารหรือบ้านพักอาศัย
ซึ่งบริษัทต้องลงทุนสำหรับค่าใช้จ่ายในการประชาสัมพันธ์ผลิตภัณฑ์ให้เป็นที่รู้จักเพิ่มมากขึ้น ทั้งนี้
การขยายการลงทุนดังกล่าวขึ้นอยู่กับปัจจัยต่างๆ อาทิ ภาวะเศรษฐกิจ
และภาวะการแข่งขันของตลาดภายในประเทศ เป็นต้น ดังเห็นได้จากงบการเงินงวดบัญชีปี 2555
บริษัทมีค่าใช้จ่ายเท่ากับ 95.46 ล้านบาท ลดลงจากงวดบัญชีปี 2554 ซึ่งเท่ากับ 97.90 ล้านบาท
ทำให้บริษัทมีผลขาดทุนสุทธิเท่ากับ 8.53 ล้านบาท ในงบการเงินงวดบัญชีปี 2555

อย่างไรก็ตาม เนื่องจากผลิตภัณฑ์สีทาอาคารของบริษัทมีคุณภาพสูง
และสามารถทาได้ปริมาณเนื้อที่มากกว่าสียี่ห้ออื่นประมาณ 20% - 30%
เมื่อเปรียบเทียบกับสีทาอาคารที่มีราคาใกล้เคียงกัน
ทำให้ลูกค้ารายย่อยเพิ่มความมันใจเมื่อมีการทดลองใช้สีไดเมทเปรียบเทียบกับสียี่ห้ออื่น

3.  ความเสี่ยงด้านการบริหารจัดการ

    1.  ความเสี่ยงจากการบริหารงานที่พึ่งพิงผู้บริหารหลัก

เนื่องจากผลิตภัณฑ์ของบริษัทถือเป็นเคมีภัณฑ์ประเภทหนึ่ง
ซึ่งต้องอาศัยความรู้ความชำนาญในการศึกษาวิจัยเพื่อพัฒนาผลิตภัณฑ์ให้ได้คุณภาพและมาตรฐานให้เป็นไปตามความต้องการของตลาด
ซึ่งในการจำหน่ายผลิตภัณฑ์ของบริษัท นอกจากจะต้องให้ความสำคัญกับคุณภาพของผลิตภัณฑ์แล้ว
การสร้างความสัมพันธ์อันดีกับลูกค้าของผู้บริหารบริษัทเป็นอีกสิ่งหนึ่งที่ส่งผลกระทบต่อการตัดสินใจซื้อผลิตภัณฑ์ของบริษัท
ซึ่งผู้บริหารหลักส่วนใหญ่ทำงานกับบริษัทมาเป็นระยะเวลานานกว่า 10 ปี ดังนั้น
บริษัทจึงมีความเสี่ยงจากการพึ่งพาผู้บริหารหลักของบริษัทในด้านการบริหารงาน
ซึ่งหากมีการเปลี่ยนแปลงผู้บริหารอาจจะส่งกระทบต่อการดำเนินงานของบริษัท

อย่างไรก็ตามบริษัทได้จัดให้มีการจัดทำระบบการบริหารจัดการที่ใช้เป็นแนวทางให้ผู้บริหารและพนักงานได้ปฏิบัติ
อีกทั้งมีการฝึกอบรมพนักงานทุกระดับให้มีความรู้ความเข้าใจในการทำงานโดยเท่าเทียมและสม่ำเสมอ
รวมทั้งได้ส่งเสริมและมอบหมายให้พนักงานมีตำแหน่งหน้าที่การงานสูงขึ้นเพื่อรองรับด้านการบริหารจัดการ
จึงน่าจะสามารถลดการพึ่งพิงการบริหารงานของผู้บริหารหลักได้